Nuuskommentaar: Gaan Suid-Afrika nog sy groot kernkragsentrales kry?Argieffoto: GCIS Die departement van energie het bekend gemaak Suid-Afrika gaan eers teen 2037 ŉ behoefte aan bykomende kernkrag hê en nie reeds teen 2022 nie. In die media word selfs geskryf dit is ŉ groot terugslag vir pres. Jacob Zuma. Tina Joemat-Pettersson, minister van energie, het die regering se konsep energie- en hulpbronplanne vir openbare kommentaar gepubliseer. Die plan is om teen 2037 1 359 MW se kernkrag aan die kragnetwerk te verskaf en 20 385 MW teen 2050. Die VF Plus het die aankondiging verwelkom dat die bou van ŉ verdere kernkragsentrale lank uitgestel is. Dr. Pieter Groenewald, leier van die VF Plus, het gesê die besluit getuig van die werklikheid dat Suid-Afrika eenvoudig nie die fondse het om so ŉ luukse te bekostig nie en daar sal selfs in die toekoms steeds oorweeg word of ons wel die geld het om kernaanlegte te bou. Hy het gesê die VF Plus verwelkom ook die voorstel dat ŉ bykomende 37 400 MW verkry sal word van windplase, 17 600 MW van sonaanlegte en 35 292 MW van gas. Gordon Mackay, DA-LP, het ook die minister se aankondiging verwelkom. “Die minister se aankondiging is dapper en niks minder as transformerend nie, aangesien dit ŉ ernstige slag is vir pres. Jacob Zuma se pogings om ŉ korrupte en onnodige kernkragtransaksie te finaliseer.” Kyk mens egter na Eskom se eie reaksie, wil dit voorkom asof min gaan verander. Die land gaan iets kry wat hy nie kan bekostig nie. “Eskom ondersteun die ontwikkeling van ŉ langtermyn-energie en elektrisiteitsplan vir Suid-Afrika. Ons sal registreer as ŉ belanghebbende en geraakte party en kommentaar lewer op die planne deur middel van die amptelike proses,” het Matshela Koko, hoof van kragopwekking by Eskom, gesê. Volgens Koko is die eerste kernkragaanleg volgens hul vooruitskattings reeds teen 2026 nodig. “Vir hierdie doel het Eskom aangedui hy sal teen die einde van Desember voortgaan om versoeke vir voorstelle te kry, aangesien alle aanduidings toon dat 2026 haalbaar is om die eerste eenheid te lewer. Indien hierdie aannames verander en ŉ ander scenario word van toepassing teen Maart 2017, sal ons dienooreenkomstig verander,” het Koko.gesê. Minstens is die finale woord nou uitgestel tot na die vyf-jaar raamwerke waarmee kredietagentskappe werk. Eskom se beheptheid met kernkrag, terwyl die land oor enorme potensiaal vir son- en windenergie beskik, maak moeilik sin. Eskom duiwel aan en hy is bereid om krag te koop by enigeen wat dit teen 62c per kWh kan lewer, maar dit sloer soms. Daar word hardop gevra of Eskom nie hernubare krag afskeep om die behoefte aan kernkrag te motiveer nie. Daar is gereeld artikels oor hoe sonkragpanele beter word en elektrisiteit goedkoper kan opwek. Ongelukkig sal die publiek waarskynlik nooit weet wat agter die skerms gebeur het nie. Daar is net te veel tentakels en bontpratery (ook uit Rusland).